पाएं अपने शहर की ताज़ा ख़बरें और फ्री ई-पेपरडाउनलोड करें
45 करोड़ रुपए फूंकने के बाद भी जल संसाधन विभाग इस साल भी आसन बैराज में बारिश का पानी नहीं रोक पाएगा। कारण है कि बैराज क्षेत्र में 26 करोड़ की लागत से एक पुल का निर्माण कराया जाना था जिसके टेंडर प्रमुख अभियंता 6 महीने में नहीं खोल पाए हैं। पुल न बनने की दशा में आवागमन के लिए बना पुराना रपटा आसन बैराज की डूब में आ जाता है।
23 मिलियन क्यूबिक मीटर पानी की क्षमता वाला आसन बैराज जल संसाधन विभाग ने जून 2020 में बनाकर तैयार कर दिया। इस बैराज में पिछले साल की बारिश का पानी नहीं भरा जा सका और इस साल भी हालात वैसे ही हैं। 15 जून से होने वाली बारिश के पानी काे इस बार भी बैराज में भरने की स्थिति नहीं बन रही है। कारण है कि बैराज में पानी भरने की दशा में धमकन गांव का रपटा बैराज के पानी में डूब जाएगा जिससे सुमावली से जौरा जाने वाले 10 के लोगों का शॉर्टकट रूट बंद हो जाएगा। पुल बनने तक आसन बैराज में पानी नहीं भरा जाएगा ऐसी आपत्ति सुमावली विधानसभा के जन प्रतिनिधियों ने भी उच्च स्तर पर लगाई है।
आसन नदी के पानी को स्टोर करने के लिए बैराज का निर्माण 678 हैक्टेयर जमीन पर किया जा रहा है। बैराज को बनाने के लिए किसानों की 441 हैक्टेयर जमीन व सरकार की 237 हैक्टेयर जमीन का उपयोग किया गया है। वहीं आसन बैराज में 33 एमसीएम पानी स्टोर रहने से आसपास के पांच किलोमीटर एरिया के गांवों के जलस्तर स्वतः री-चार्ज होते रहेंगे। सुमावली क्षेत्र तक पानी पहुंचाने के लिए जल संसाधन विभाग एक पाइप नहर का निर्माण कराएगा जिससे वहां कि 2000 किसानों को गेहूं व सरसों की फसल की सिंचाई के लिए नहर का पानी मिल सकेगा।
4 कंपनियों के टेंडर 6 महीने से लटके
सुमावली-जौरा के बीच आसन नदी पर 540 मीटर लंबा, 7.5 मीटर चौड़ा व 10 मीटर ऊंचा पुल बनाने के लिए चार कंपनियों ने अपने टेंडर जल संसाधन विभाग के प्रमुख अभियंता कार्यालय में पेश किए हैं। लेकिन 26 करोड़ के इस प्रोजेक्ट के टेंडर ईएनसी ने 6 महीने से नहीं खोले हैं। इस कारण पुल बनाने के लिए कोई एजेंसी तय नहीं हो पाई और पुल बनाने का काम लटका ही रह गया। यह तय है कि जब तक पुल नहीं बनेगा तब तक बैराज में पानी नहीं भरा जाएगा।
नदी व कैचमेंट एरिया के पानी से भरेना है बैराज
33 मिलियन क्यूबिक मीटर क्षमता के आसन बैराज को 10 एमसीएम पानी जंगल के कैचमेंट एरिया से मिलेगा और शेष 23 एमएसीएम पानी, आसन नदी से लिया जाएगा। डैम को 200 मीटर लंबाई में व 15 मीटर ऊंचाई में तैयार किया जाएगा। इसके लिए आसन बैराज के सिविल वर्क पर 45 करोड़ रुपए खर्च किए गए हैं। इसके अलावा 68 करोड़ का मुआवजा किसानों को बांटा जा चुका है।
मुरैना में कोतवाल, पिलुआ व पगारा डैम के 60 साल बाद जौरा क्षेत्र में आसन नदी पर बैराज बनाया गया है लेकिन इसमें दूसरी साल भी पानी नहीं भरा जाएगा। कोतवाल व पिलुआ डैम को लबालव बनाए रखने के लिए यह बैराज उपयोगी है क्योंकि पिलुआ डैम से न सिर्फ सिंचाई के लिए पानी की आपूर्ति को बढ़ाया जाएगा बल्कि बानमोर सहित मुरैना क्षेत्र के 22 गांव की पेयजल योजनाओं के लिए भी इस डैम का पानी आरक्षित किया गया है। पानी की उपलब्धता को बनाए रखने के लिए आसन बैराज में बारिश का पानी भरा जाना जरूरी है।
7000 किसानों को सिंचाई सुविधा
आसन बैराज के पानी से अंचल के 7000 किसानों को सिंचाई की सुविधा मिलेगी। इस प्रयास से फसल उत्पादन क्षमता बढ़ेगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva zho_Hant eng_Latn